**Predkladacia správa**

Ministerstvo životného prostredia Slovenskej republiky (MŽP SR) opätovne predkladá na rokovanie Legislatívnej rady vlády Slovenskej republiky návrh nariadenia vlády Slovenskej republiky, ktorým sa ustanovuje národný zoznam území európskeho významu (ďalej len „návrh nariadenia vlády“). Návrh nariadenia vlády obsahuje územia európskeho významu (ÚEV), ktoré boli schválené uzneseniami vlády Slovenskej republiky č. 239 zo 17. marca 2004, č. 577 z 31. augusta 2011, č. 495 z 25. októbra 2017 a č. 454 z 13. júla 2022.

V súlade s uvedenými uzneseniami vlády Slovenskej republiky boli národný zoznam ÚEV a jeho doplnky predložené Európskej komisii a vydané troma všeobecne záväznými právnymi predpismi (výnos Ministerstva životného prostredia Slovenskej republiky č. 2/2004-5.1 zo 14. júla 2004, ktorým sa vydáva národný zoznam území európskeho významu, opatrenie Ministerstva životného prostredia Slovenskej republiky zo 7. decembra 2017 č. 1/2017, ktorým sa mení a dopĺňa výnos Ministerstva životného prostredia Slovenskej republiky č. 2/2004-5.1 zo 14. júla 2004, ktorým sa vydáva národný zoznam území európskeho významu a opatrenie Ministerstva životného prostredia Slovenskej republiky z 29. novembra 2018 č. 1/2018, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004-5.1, ktorým sa vydáva národný zoznam území európskeho významu v znení opatrenia č. 1/2017). Návrhom nariadenia vlády budú tieto tri všeobecne záväzné právne predpisy zrušené.

V návrhu nariadenia vlády je pre každú lokalitu jednotne uvedený názov, kód (pridelený podľa európskej sústavy chránených území Natura 2000), výmera, vymedzenie stupňov ochrany podľa parciel a katastrálnych území, mapa s vyznačenými hranicami a stupňami ochrany, odôvodnenie ochrany a ďalšie náležitosti uvedené v § 27 ods. 5 zákona č. 543/2002 Z. z. o ochrane prírody a krajiny v znení neskorších predpisov, pričom lokality sú zoradené podľa krajov. Takýto predpis poskytuje prehľadnosť a právnu jednoznačnosť pre orgány štátnej správy, samosprávy, vlastníkov či užívateľov dotknutých pozemkov, ako aj pre ďalšie subjekty.

Návrhom nariadenia vlády sa tiež odstránia viaceré nedostatky, ktoré Európska komisia vytýka Slovensku v konaniach k porušeniu č. 2016/2091 (vo veci nedostatočnosti národného zoznamu ÚEV) a k porušeniu č. 2019/2141 (vo veci označovania ÚEV za osobitne chránené územia a chýbajúcich cieľov ochrany a opatrení pre väčšinu ÚEV). Ide predovšetkým o označenie všetkých ÚEV jednoznačným spôsobom, a to aj na základe mapového zobrazenia.

MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice jednotlivých lokalít v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.